Humor, degustacions, activitats infantils i música rock, en l’equador de les Festes Patronals de Burjassot
2025-07-24

Les festes en honor a Sant Roc continuen a Burjassot oferint a les seues veïnes i veïns una infinitat d’actes gratuïts i per a totes les edats que estan tenint la plaça de l’Ajuntament com a punt de trobada. Actes programats des de la Clavaria de Sant Roc 2016, encapçalada per Miguel Gómez, comptant amb la col·laboració de la Regidoria de Festes, dirigida per Manuel Pérez Menero.

En l’equador de les mateixes, els dies 11, 12 i 13 d’agost, no faltarà l’humor, diferents degustacions i la música rock.

El dijous 11 d’agost, a les 23:30 hores, l’humor i les rialles estan assegurades en la plaça de l’Ajuntament on tindrà lloc la nit de monòlegs per a donar pas, com a final de festa, a una gran discomòbil. Un dia després, el divendres 12 d’agost, la jornada començarà a les 18 hores amb el repartiment d’orxata i fartons, patrocinat per la Clavaria i per la Regidoria de Festes, un ric berenar que donarà motiu a la degustació d’embotit, a les 20:30 hores, i patrocinada també per tots dos.

La nit de rock, que també serà aquest dia, el 12 d’agost, començarà a les 23:30 hores, i està patrocinada per la Regidoria de Festes. Enguany comptarà amb l’actuació de Contraband, La Caravana i Funkiwis.

El dissabte 13 d’agost, a les 20 hores, es celebrarà el Dia de la Tapa en la Plaça de l’Ajuntament, on s’oferiran les tapes més saboroses, acompanyades de beguda a preus populars. A les 23:30 hores, i amb el patrocini de la Regidoria de Festes, tindrà lloc el musical “Clásicos de Hollywood”, en el qual s’interpreten els principals temes de les pel·lícules més famoses del cinema. Tot açò amanit per grans cantants i un espectacular elenc de balls. Com a final de festa, els ritmes més actuals sonaran amb una gran discomòbil.

El diumenge 14 d’agost, de 10h a 14h, la Casa de Cultura albergarà un gran parc aquàtic per tal que els més menuts gaudisquen d’un matí de diversió mentre es refresquen sense parar.